Sa tvojih usana / Nek' te ljubi on (kad ne mogu ja)
Sa tvojih usana / Nek' te on ljubi (kad ne mogu ja) jeste prva singl ploča sarajevske pop rok grupe Crvena jabuka. Objavila ga je zagrebačka izdavačka kuća Jugoton 1986. godine u okviru promocije njihovog debitantskog albuma. Autori obje pjesme su Dražen Ričl i Zlatko Arslanagić. Na A strani singla je ljubavna balada "Sa tvojih usana" koju je odsvirao na akustičnoj gitari i otpjevao Dražen Ričl uz pratnju ostalih muzičara iz ovog muzičkog sastava. U tekstu ove balade korišten je dio stiha iz sevdalinke "Kraj tanahna šadrvana": još pamtim legende starih plemena što za ljubav glavu gube i umiru kada ljube. Na B strani je pjesma "Nek' te ljubi on (Kad ne mogu ja)", koja je odsvirana u poletnom rok maniru sa čvrsto odsviranim bubnjevima i riffovima na električnoj gitari uz prepoznatljivo pjevanje Dražena Ričla. Snimatelj i producent bio je nekadašnji pjevač i vođa splitske rok grupe Metak Željko Brodarić Jappa. Obje pjesme sa ove singl ploče uvrštene su na njihovom debitantskom albumu koji je ostvario veliki uspjeh kod publike u Bosni i Hercegovini i ostalim područjima u nekadašnjoj Jugoslaviji.